b'\n_START_ARTICLE_\nThe Runaways\n_START_SECTION_\nNastanek in razvoj skupine:\n_START_PARAGRAPH_\nSredi leta 1975 je 15-letna Joan Jett stopila v stik z znanim producentom ,ki ga je sre\xc4\x8dala v zelo znani diskoteki v Los Angelesu in mu povedala, da \xc5\xbeeli ustvariti \xc5\xbeensko rock zasedbo. Kim jo je povezal s Sandy West, 16-letno bobnarko, ki je nastopala \xc5\xbee od svojega devetega leta starosti. \xc5\xbde po prvi skupni vaji sta se ujeli in s pomo\xc4\x8djo producenta dodali skupini nove \xc4\x8dlane. Najprej sta se jima pridru\xc5\xbeili Micki Steele na bas kitari in Lita Ford na kitari. Slednja se je na avdicijo prijavila kot basistka, vendar je bilo to mesto \xc5\xbee zasedeno, zato je kon\xc4\x8dala kot glavna kitaristka. Premiero so do\xc5\xbeivele v klubu Whisky A Go Go v Hollywoodu._NEWLINE_Novembra istega leta je v klubu Rodney Bingenheimer\'s English Disco Joan Jett s Fowleyem opazila \xc5\xa1e ne 16-letno Cherie Currie. Na vpra\xc5\xa1anje, \xc4\x8de igra kak\xc5\xa1en in\xc5\xa1trument ali poje, je odgovorila pritrdilno in bila povabljena na avdicijo za vokalistko skupine. Ker je pri\xc5\xa1la nanjo nepripravljena, brez izbrane pesmi, sta Jett in Fowley med avdicijo napisala pesem "Cherry Bomb". Pesem je bila namenjena Cherry Currie in pozneje postala eden izmed najve\xc4\x8djih hitov skupine. Po uspe\xc5\xa1no odpeti skladbi je postala glavna vokalistka skupine. Kmalu za tem je The Runaways zapustila basistka Micki Steele (pozneje se je pridru\xc5\xbeila skupini The Bangels), ki jo je zamenjala Peggy Foster. Tudi slednja ni dolgo zdr\xc5\xbeala, saj jo je \xc5\xbee \xc4\x8dez mesec dni zamenjala Jackie Fox._NEWLINE_Vse \xc4\x8dlanice so imele svojega idola, ki so ga posku\xc5\xa1ale posnemati na nastopih. Joan Jett se je zgledovala po Suzi Quatro, Cherie Currie po Davidu Bowieju, Lita Ford je navdih odkrila v Jeffu Becku in Ritchieju Blackmoru, bobnarka Sandy West v bobnarju skupine Queen, Rogerju Taylorju, basist Gene Simmons pa je postal idol Jackie Fox._NEWLINE_Prvo pogodbo so podpisale z zalo\xc5\xbebo Mercury Records, februarja 1976, \xc4\x8demur je sledila izdaja prve plo\xc5\xa1\xc4\x8de The Runaways. Po izdaji albuma so od\xc5\xa1le na ameri\xc5\xa1ko turnejo, kjer so nastopale tudi v znanih klubih, kot sta: CBGB\'s in Agora Ballroom, tudi kot predskupina Van Halen, Cheap Trick in drugih. Kmalu so se podale tudi na evropsko turnejo in po vrnitvi v Zdru\xc5\xbeene dr\xc5\xbeave Amerike nadaljevale s koncertiranjem. Ker so bile zelo uspe\xc5\xa1ne, so se pojavile v razli\xc4\x8dnih revijah: Creen, Circus, Rolling Stone, Playgirl in Choppers._NEWLINE_Drugi album, Queens of Noise, je bil izdan leta 1977. Tudi temu izidu je sledila turneja po ZDA. Med tem \xc4\x8dasom so postale izjemno popularne na Japonskem, kjer se je pesem "Cherry Bomb" uvrstila na prvo mesto in so postale 4. najbolj prodajana tuja skupina. Skladba "Cherry Bomb" je prvo mesto osvojila tudi v Avstraliji._NEWLINE_The Runaways so se zaradi velikega povpra\xc5\xa1evanje podale \xc5\xa1e na turnejo po Japonski, ki je bila razprodana. Tak\xc5\xa1nega pritiska ni zdr\xc5\xbeala Jackie Fox, ki je med turnejo zapustila zasedbo, in se vrnila domov v ZDA. Ker se je to zgodilo pred njihovim najve\xc4\x8djim koncertom na Tokyo Music Festivalu na Japonskem, so se morale hitro preorganizirati in tako je vlogo basistke prevzela Joan Jett._NEWLINE_Izdale so plo\xc5\xa1\xc4\x8do Live in Japan, ki je postala ena izmed najbolje prodajanih tujih plo\xc5\xa1\xc4\x8d na Japonskem v sedemdesetih letih in je prejela zlato certifikacijo RIAA._NEWLINE_Po vrnitvi domov so za\xc4\x8dele delati na tretjem albumu Waitin\' for the Night. Med snemanjem je prazno mesto basistke zapolnila Vicki Blue. The Runaways je v tistem \xc4\x8dasu zapustila tudi glavna pevka, Cherie Currie, ki je \xc4\x8dez \xc4\x8das nadaljevala solo kariero. Mesto vokalistke je prevzela Joan Jett, kar prvi\xc4\x8d sli\xc5\xa1imo na plo\xc5\xa1\xc4\x8di Waitin\' for the Night._NEWLINE_Cherie Currie je napisala tudi knjigo Neon Angels: Memoir of a runaway, v kateri pove vse podrobnosti in skrivnosti,ki jih je do\xc5\xbeivela v najstni\xc5\xa1ki skupini._NEWLINE_Leta 2010 so posneli tudi film The Runaways, v katerem je vlogo Cherie Currie prevzela Dakota Faning, vlogo Joan Jett pa Kristen Stewart._NEWLINE_Cherie Currie ima tudi 23-letnega sina in je sre\xc4\x8dno lo\xc4\x8dena. Trenutno se ukvarja z \xc5\xbeaganjem in oblikovanjem drva._NEWLINE_Joan Jett se je po razpadu zasedbe odlo\xc4\x8dila za solo kariero in je leta 1982 naredila tudi priredbo zasedbe Arrows, "I love Rock n Roll"._NEWLINE_Jackie Fox se je kmalu potem za\xc4\x8dela \xc5\xa1olati in postala priznana odvetnica, vendar pa v filmu The Runaways ni \xc5\xbeelela nastopati, zato so lik Jackie Fox predstavili kot Robin Robbins._NEWLINE_Lita Ford je prav tako, kot Joan nadaljevala svojo solo kariero kitaristke. V letu 2010 , kmalu zatem, ko je iz\xc5\xa1el film The Runaways je Lita zdru\xc5\xbeila mo\xc4\x8di z Cherie in skupaj sta posneli tudi album._NEWLINE_Sandy West je po razpadu nekaj let nadaljevala vlogo bobnarke in leta 2006, takoj po izidu njihovega dokumentarca Edgeplay tragi\xc4\x8dno umrla zaradi raka._NEWLINE_Vse \xc4\x8dlanice zasedbe, razen Jackie Fox imajo med sabo \xc5\xa1e vedno stike in so zelo dobre prijateljice._NEWLINE_Za\xc4\x8detek te\xc5\xbeav in razpad skupine:_NEWLINE_Ob koncu leta 1977 so zamenjale tudi producenta Kima Fowleya s Tobyem Mamisom. Kot so povedale v njihovem dokumentarcu iz leta 2006 Edgeplay, se s prvim producentom, Flowleyem, niso dobro razumele. Le-ta naj bi jih zmerjal, ni jim nakazoval denarja, ni se zmenil za njihovo u\xc5\xbeivanje drog in alkohola..._NEWLINE_Z novim producentom so nadaljevale in za\xc4\x8dele ustvarjati 4. album And now... The Runaways. Tudi na tem albumu niso imele sre\xc4\x8de z basistko. Vicki Blue je zamenjala Laurie McAllister in se s skupino odpravila na njihovo zadnjo turnejo. Med turnejo so nastopile tudi kot predskupina The Ramones, vendar se je pot skupine The Runaways kon\xc4\x8dala s silvestrskim nastopom leta 1979 v areni Cow Palace._NEWLINE_The Runaways so razpadle aprila 1979. Kot glavni razlog navajajo neujemanje v stilu glasbe, ki so jih \xc4\x8dlanice \xc5\xbeelele izvajati. Joan Jett je ob razpadu dejala: "Ko je skupina The Runaways razpadla, nisem vedela, kaj bi \xc5\xbeelela po\xc4\x8deti. Razpad je kot izguba zelo dobrega prijatelja. Je kot smrt."\n_START_SECTION_\nPreminule \xc4\x8dlanice\n_START_PARAGRAPH_\nSandy West, strastna kadilka in bobnarka skupine, je za rakom na plju\xc4\x8dih umrla 21. oktobra 2006, stara zgolj 47. let. Diagnozo plju\xc4\x8dni rak so ji postavili leta 2005, vendar se ji je rak hitro raz\xc5\xa1iril na mo\xc5\xbegane, kar je bilo zanjo usodno. Ob smrti so podale izjavo nekatere biv\xc5\xa1e \xc4\x8dlanice skupine._NEWLINE_Joan Jett je povedala: "Delili sva si sanje o skupini punc, ki igrajo rock and roll. Sandy je bila mo\xc4\x8dna in izjemna bobnarka. Bila je zelo podcenjena, \xc4\x8deprav tako dobra kot John Bonham. Vedno sem ji rekla, da sva spremenili svet."_NEWLINE_Cherie Currie: "Sandy West je bila dale\xc4\x8d najbolj\xc5\xa1a \xc5\xbeenska bobnarka v zgodovini rock and rolla. Nih\xc4\x8de ne more tekmovati z njo ali se ji celo pribli\xc5\xbeati, ampak najpomembnej\xc5\xa1e je bilo njeno srce. Sandy West je ljubila svoje obo\xc5\xbeevalce, prijatelje in dru\xc5\xbeino. Naredila bi absolutno vse za ljudi, ki jih je imela rada. Zame ne bo nikoli ve\xc4\x8d isto stopiti na oder, ker je bila Sandy najbolj\xc5\xa1a in jo bom za vedno pogre\xc5\xa1ala."_NEWLINE__NEWLINE_Druga \xc4\x8dlanica skupine, ki je \xc5\xbee pokojna, je Laurie McAllister. Umrla je 25. avgusta 2011 za posledicami astme._NEWLINE_Joan Jett: "\xc5\xbdal mi je, da je Laurie umrla. Bila je dobra oseba in dobra basistka. Biti z njo v skupini je bila dobra izku\xc5\xa1nja. So\xc4\x8dustvujem z njeno dru\xc5\xbeino in prijatelji ter predvsem z Laurie.'